ತಲಕಾವೇರಿಭಾಗಮಂಡಲ ದೇವಾಲಯಗಳ ಭೂಮಿ ಒತ್ತುವರಿ ತೆರವುಗೊಳಿಸುವಂತೆ ಕೊಡಗು ಏಕೀಕರಣ ರಂಗ ಒತ್ತಾಯ ಕೊಡಗು ನ.18: ಜಿಲ್ಲೆಯ ಪವಿತ್ರ ಧಾರ್ಮಿಕ ಕ್ಷೇತ್ರಗಳಾದ ತಲಕಾವೇರಿ ಮತ್ತು ಭಾಗಮಂಡಲ ದೇವಾಲಯಗಳಿಗೆ ಸೇರಿದ 156 ಕ್ಕೂ ಹೆಚ್ಚು ಎಕರೆ ಭೂಮಿಯನ್ನು ಒತ್ತುವರಿ ಮಾಡಿಕೊಂಡಿದ್ದು ಅದನ್ನು ಕೂಡಲೇ ತೆರವುಗೊಳಿಸುವಂತೆ ಕೊಡಗು ಏಕೀಕರಣರಂಗ ಒತ್ತಾಯಿಸಿದೆ. ಈ ಕುರಿತು ಮಾಹಿತಿ ನೀಡಿರುವ ಕೊಡಗು ಏಕೀಕರಣರಂಗ, ಭಾಗಮಂಡಲ ಹೋಬಳಿ ತಾವೂರು, ತಣ್ಣಿಮಾನಿ ಮತ್ತು ಭಾಗಮಂಡಲ ಗ್ರಾಮಗಳಲ್ಲಿರುವ ಭಗಂಡೇಶ್ವರ ದೇವಾಲಯಕ್ಕೆ ಸಂಬಂಧಿಸಿದ ಒಟ್ಟು 195,90 ಎಕರೆ ಜಮೀನಿನಲ್ಲಿ156,04 ಎಕರೆಯನ್ನು 71 ಮಂದಿ ಒತ್ತುವರಿ ಮಾಡಿಕೊಂಡಿದ್ದಾರೆ. ಇದರಲ್ಲಿ 19.20 ಎಕರೆಯನ್ನು ನಿಡ್ಯಮಲೆಯ ನಂಜಪ್ಪ, ಮಾಧವ, ಚಂದ್ರಶೇಖರ್ ಮತ್ತು ಮಾಧವ್ ಎಂಬವರು, 14. 44 ಕೆರೆಯನ್ನು ಎನ್.ಎನ್. ಫ್ರಭಾಕರ್ ಎಂಬವರು, 11.14 ಎಕರೆಯನ್ನು ಸೂರ್ಯನಾರಾಯಣ ವೈದ್ಯ ಎಂಬವರು, 6.84 ಎಕರೆಯನ್ನು ಸೂರ್ತಲೆ ಸೋಮಣ್ಣ, ರಮೇಶ್ ಮತ್ತು ಮೋಹನ್ ಕುಮಾರ್ ಎಂಬವರು 5.5 ಎಕರೆಯನ್ನು ಆನಂದ ಅವರು ಪ್ರಮುಖವಾಗಿ ಒತ್ತುವರಿ ಮಾಡಿಕೊಂಡಿದ್ದಾರೆ. ಇದಲ್ಲದೆ ಇತರ ಹಲವರು 1.12 ಎಕರೆಯಿಂದ 5 ಎಕರೆ ವಿಸ್ತೀರ್ಣದ ಜಮೀನನ್ನು ಒತ್ತುವರಿ ಮಾಡಿಕೊಂಡಿದ್ದಾರೆ ಎಂದು ಆರೋಪಿಸಿದ್ದಾರೆ. ಈ ವ್ಯಕ್ತಿಗಳು ಬಡತನ ರೇಖೆಗಿಂತ ಕೆಳಗಿರುವ ಭೂರಹಿತ ಕುಟುಂಬಗಳಲ್ಲ. ಸರ್ಕಾರಿ ನಿವೃತ್ತ ನೌಕರರಾದ ಸೂರ್ತಲೆ ಸೋಮಣ್ಣ ಅವರಿಗೆ ದೇವಾಲಯದ ಜಮೀನನ್ನು ಒತ್ತುವರಿ ಮಾಡುವ ಬಡತನವಿಲ್ಲ. ಆದರೂ ದೇವಾಲಯದ ಭೂಮಿಯನ್ನು ಒತ್ತುವರಿ ಮಾಡಿದ್ದಾರೆಂದು ಆರೋಪಿಸಲಾಗಿದೆ. ರಾಜ್ಯದಲ್ಲಿ ಮುಜರಾಯಿ ಇಲಾಖೆಗೆ ಒಳಪಟ್ಟ ದೇವಾಲಯಗಳ ಜಮೀನು, ದೇವರಕಾಡುಗಳ ಅತಿಕ್ರಮಣ ತೆರವುಗೊಳಿಸಲು ಜಿಲ್ಲಾಧಿಕಾರಿ ನೇತೃತ್ವದಲ್ಲಿ 2008 ರಲ್ಲಿಯೇ ಸಮಿತಿ ರಚಿಸಲಾಗಿದೆ. ಬಳಿಕ 2012 13 ರಲ್ಲಿ ಸಾಕಷ್ಟು ಪತ್ರ ವ್ಯವಹಾರ ನಡೆದಿದೆ. ಅತಿಕ್ರಮಣ ಆಗಿರುವ ಮುಜರಾಯಿ ಇಲಾಖೆಯ ಜಮೀನನ್ನು ಸರ್ವೇ ನಡೆಸಿದ ಭೂ ದಾಖಲೆಗಳ ಇಲಾಖೆಯ ಉಪನಿರ್ದೇಶಕರು ಮಡಿಕೇರಿಯ ಓಂಕಾರೇಶ್ವರ ದೇವಸ್ಥಾನ, ಕುಂಜಿಲದ ಇಗ್ಗುತ್ತಪ್ಪ ದೇವಸ್ಥಾನ , ಪಾಲೂರಿನ ಮಹಾಲಿಂಗೇಶ್ವರ ದೇವಸ್ಥಾನ ಮತ್ತು ಭಗಂಡೇಶ್ವರ ದೇವಸ್ಥಾನದ ಜಮೀನಿನ ಅಳತೆ ಮಾಡಿ ಒತ್ತುವರಿದಾರರ ಬಗ್ಗೆ ಜಿಲ್ಲಾಧಿಕಾರಿಗಳಿಗೆ ವರದಿಯನ್ನು ಸಲ್ಲಿಸಿದ್ದಾರೆ. ಆದರೂ ಒತ್ತುವರಿಯಾಗಿರುವ ದೇವಾಲಯದ ಭೂಮಿಯನ್ನು ಇದುವರೆಗೆ ತೆರವು ಮಾಡಿಸುವಲ್ಲಿ ಜಿಲ್ಲಾಧಿಕಾರಿಗಳು ಮೌನವಹಿಸಿರುವುದರ ಹಿಂದೆ ಯಾವುದೋ ಕಾಣದ ಕೈ ಕೆಲಸ ಮಾಡುತ್ತಿದೆ ಎಂದು ಅಸಮಾಧಾನ ವ್ಯಕ್ತಪಡಿಸಿದ್ದಾರೆ.ಒತ್ತುವರಿದಾರರನ್ನು ತೆರವುಗೊಳಿಸುವಂತೆ ಕೊಡಗು ಏಕೀಕರಣರಂಗ 2013 ರಲ್ಲಿ ಜಿಲ್ಲಾಧಿಕಾರಿಗಳಿಗೆ ಮನವಿ ಪತ್ರ ಸಲ್ಲಿಸಿತ್ತು. 2019 ರ ಫೆಬ್ರುವರಿಯಲ್ಲಿ ಕೊಡವ ಮಕ್ಕಳ ಕೂಟ ಈ ಬಗ್ಗೆ ಜಿಲ್ಲಾಧಿಕಾರಿಗಳಿಗೆ ಮನವಿ ಸಲ್ಲಿಸಿ ಪತ್ರಿಕಾ ಹೇಳಿಕೆ ನೀಡಿತ್ತು. ಆದರೂ ಜಿಲ್ಲಾಡಳಿತ ಇಂದಿನವರೆಗೆ ಯಾವ ಕ್ರಮವನ್ನು ಕೈಗೊಂಡಿಲ್ಲ ಎನ್ನುವುದು ಕೊಡಗು ಏಕೀಕರಣರಂಗದ ಪ್ರಮುಖರ ಅಸಮಾಧಾನ.